text: Lig identificeret: Det var en tysker
  13 juli 2015 kl. 12.24
  Liget, der blev fundet på en strand ved Broager, er nu identificeret: Det var en tysk mand.
  Den døde mand blev søndag morgen fundet på stranden syd for Gammelmark Strand Camping ved Broager. Nær ved ham blev der fundet en gummibåd.
  - Han er tysk statsborger, han kommer fra Hamburg, og de pårørende er underrettet om hans død, siger vagtchef ved Syd- og Sønderjyllands Politi Jan Stokholm til Ritzau.
  - Det er vores opfattelse, at der er tale om en ulykkelig hændelse, siger vagtchef Jan Stokholm.
  Ifølge hans pårørende var han sejlet ud på en fisketur i Flensborg Fjord lørdag aften.
  Hvordan han kom så galt afsted, ved politiet endnu ikke.
  